ผบ.ทบ.ติดตามสถานการณ์น้ำในจังหวัดพระนครศรีอยุธยา พร้อมสั่งกองกำลังทหารในพื้นที่เข้ามาดูแล
ผู้บัญชาการกองทัพบก ลงพื้นที่ติดตามสถานการณ์น้ำในจังหวัดพระนครศรีอยุธยา พร้อมสั่งกองกำลังทหารในพื้นที่เข้ามาดูแลให้ความช่วยเหลือพี่น้องประชาชนอย่างใกล้ชิด

 
พลเอก เฉลิมชัย สิทธิสาท ผู้บัญชาการกองทัพบก  พร้อมด้วยนายสุจินต์  ไชยชุมศักดิ์  ผู้ว่าราชการจังหวัดพระนครศรีอยุธยาและคณะ  ลงพื้นที่ตรวจติดตามสถานการณ์น้ำในจังหวัดพระนครศรีอยุธยา  ที่วัดไชยวัฒนารามและบริเวณประตูน้ำใบบัว ตำบลบ้านกระทุ่ม อำเภอเสนา  เนื่องจากวัดไชยวัฒนารามเป็นโบราณสถานสำคัญและเป็นสถานที่ท่องเที่ยวชื่อดังระดับโลก ซึ่งพบว่าขณะนี้กรมศิลปากรได้จัดเจ้าหน้าที่ยกเขื่อนป้องกันน้ำท่วมแล้วโดยรอบ  ความยาว  129 เมตร  เนื่องจากระดับน้ำในแม่น้ำเจ้าพระยาสูงเกินกว่าระดับตลิ่งกว่า 1 เมตร ซึ่งเขื่อนป้องกันน้ำสามารถป้องกันน้ำได้สูงสุดที่ระดับ 2 เมตร  หากระดับน้ำยังเพิ่มสูงขึ้นอีกก็จะเสริมเพิ่มอีก 50 เซนติเมตร  จากนั้นผู้บัญชาการกองทัพบกและคณะ ได้เดินทางไปยังประตูระบายน้ำใบบัว  เพื่อดูการผันน้ำจากแม่น้ำน้อยเข้าทุ่งนาแก้มลิงตามธรรมชาติ  เพื่อลดความเดือดร้อนของคนในชุมชนริมแม่น้ำ

  ผู้บัญชาการกองทัพบก  เปิดเผยว่า  จากการลงพื้นที่ครั้งนี้   กองทัพบกมีความเป็นห่วงใยพี่น้องประชาชนที่ได้รับผลกระทบเป็นอย่างมาก  จึงสั่งการให้กองกำลังทหารในพื้นที่เข้ามาช่วยดูแลและพี่น้องประชาชนอย่างใกล้ชิด  ทั้งเรื่องความปลอดภัยในชีวิตและทรัพย์สิน  รวมถึงคอยอำนวยความสะดวกในด้านต่างๆ อีกด้วย